*Tämä artikkeli kertoo vuoden 2020 videopelistä. Crash Bandicoot: The Wrath of Cortex -pelistä tehtiin sarjan neljäs pääotsikko.*

**Crash Bandicoot 4: It's About Time** on Toys for Bobin kehittämä ja Activisionin julkaisema videopeli. Se on jatko-osa pelille *Crash Bandicoot N. Sane Trilogy*, kahdeksas *Crash Bandicoot* -pelisarjan pääpeleistä ja kronologisesti pelisarjan neljäs peli, sijoittuen aikaan *Crash Bandicoot 3: Warpedin* tapahtumien jälkeen. Peli julkaistiin PlayStation 4:lle ja Xbox Onelle 2. lokakuuta 2020. Se julkaistiin 12. maaliskuuta 2021 myös PlayStation 5:lle, Xbox Series X/S:lle ja Nintendo Switchille, sekä 26. maaliskuuta 2021 myös Microsoft Windowsille.

Pelaaminen
----------

### Yksinpeli

Useimmat sarjan perinteiset elementit palautuvat, kuten wumpa-hedelmät, laatikot, tarkastuspisteet (engl. *Check Points*), Aku Aku -naamio, bonusreitit, aikahaasteet (engl. *Time Trials*), sekä ylitettävät tai tuhottavat esteet ja viholliset. Mutta *Cortex Strikes Backistä* ja *Warpedista* poiketen sekä alkuperäisen *Crash Bandicootin* tavoin, pelissä pääsee seuraaviin tasoihin vain suorittamalla edelliset. *It’s About Timessa* on kaksi tapaa suorittaa peli. Retro-tilassa (engl. *Retro Mode*) pelaaja voi pelata perinteisellä tavalla ja saada lisäelämän aina, kun on kerännyt 100 wumpa-hedelmää ja tason joutuu aloittamaan alusta, jos menettää kaikki elämät. Modernissa tilassa (engl. *Modern Mode*) pelaajalla ei ole elämiä ollenkaan ja palaa aina kuoltuaan takaisin viimeisimmälle tarkastuspisteelle. Mutta molemmissa pelitiloissa laskuri, joka näyttää montako kertaa pelaaja on kuollut tason aikana. Peliin on lisätty kultaisia wumpa-hedelmiä, joiden arvo 25 tavallista wumpa-hedelmää, sekä aivan uudenlaisia laatikoita, kuten liekinheitinlaatikko, jonka voi avata vain, kun liekit lakkaavat hetkeksi roihumasta, punainen "!"-laatikko, joka muuttaa ääriviivoitetut laatikot kosketeltaviksi vain rajoitetuksi ajaksi, sekä rajoitettujen hyppyjen nuolilaatikko, joka muuttuu enintään kolmen hypyn jälkeen toisenlaiseksi laatikoksi.

Tasoihin siirrytään ulottuvuuskartan (engl. *Dimensional Map*) kautta. Useimmat pelin tasot voi pelata joko Crash Bandicootilla tai Coco Bandicootilla. He voivat rikkoa laatikot tai voittaa viholliset pyörähdyksellä, keholäimäyksellä tai hyppäämällä niiden päälle. *Warpedin* pelimekaniikasta poiketen, kaksoishyppy on tässä pelissä täysin tavallinen kyky. Crash ja Coco käyttävät tietyissä osissa tasoja apunaan haarniskoiksi muuntautuvien neljän kvanttinaamion antamia uusia kykyjä. Näihin kykyihin kuuluvat joidenkin laatikoiden, alustojen ja esteiden vaiheistaminen tason ulottuvuuteen ja sieltä pois Lani-Lolin avulla, pyörimisen käyttäminen leijumiseen, lukittujen laatikoiden rikkomiseen ja vihollisammusten torjumiseen Akanon avulla, ajan hidastaminen Kupuna-Wan avulla, sekä painovoimasuunnan muuttaminen ylöspäin tai takaisin alaspäin kohdistuvaksi Ika-Ikan avulla. Osassa tasoista, pääosin vaihtoehtoisesta näkökulmasta esitetyissä versioissa aiemmista tasoista, voi pelata vaihtoehtoisen ulottuvuuden versiolla Tawnasta, Dingodilella tai tohtori Neo Cortexilla. Tawna käyttää tarttumaköyttä ja sen mekaanista koukkua rikkoakseen laatikoita, ylittääkseen esteitä tai voittaakseen vihollisia, ja voi käyttää myös pyörähdyspotkua tai tömistyshyppyä sekä hyppiä seiniä pitkin. Dingodile käyttää aiemmissa peleissä nähdyn liekinheittimen sijasta nyt aseenaan imutykkiä laatikoiden rikkomiseen, lyhytkestoiseen lentämiseen esteiden yli, tai TNT-tynnyreihin tarttumiseen ja niiden heittämiseen. Cortex käyttää sädepistooliaan rikkoakseen laatikoita, muuntaakseen vihollisia alustoiksi auttamaan tasoissa etenemisessä, tai sinkauttaakseen itsensä ilmassa eteenpäin lyhyen matkaa.

Useimmissa tasoista on kuusi jalokiveä. Edellisten pelien tavoin pelaaja saa tasosta yhden jalokiven, jos on rikkonut kaikki laatikot. Lisäksi pelaaja voi yrittää saada seuraavat kolme tason jalokivistä keräämällä 40 %, 60 % ja 80 % kaikista tason wumpa-hedelmistä ja viidennen jalokiven suorittamalla tason ilman, että pelihahmo kuolee enemmän kuin kolme kertaa. Tason kuudes jalokivi on aina kätketty salaiseen paikkaan. Jalokivien kerääminen avaa Crashin ja Cocon käyttöön uusia asusteita. Osaan tasoista on kätketty salaisia värillisiä jalokiviä, jotka avaavat salareittejä muissa tasoissa, mutta eivät muuten vaikuta tason suorittamiseen. Kaikkien tason laatikoiden keräämisestä kuolematta kertaakaan saa palkinnoksi tason pääkallomaisen "N. Sanely Perfect" -reliikin. Aikahaasteissa on uutena ominaisuutena haamukopiot pelihahmoista, joiden liikkeitä seuraamalla pelaaja on tietoinen mahdollisuuksistaan saada tason aikareliikki safiirin, kullan, platinan tai purppuran värisenä, purppurareliikien aikojen edustaessa pelintekijöiden omia ennätysaikoja. Lisäksi joistain tasoista löytyy takaumanauhoitteiksi (engl. *Flashback Tapes*) kutsuttuja VHS-kasetteja, jotka voi kerätä vain jos ei kuole ennen sen löytämistä. Nauhoitteita keräämällä voi avata salaisia takaumatasoja (engl. *Flashback Levels*), jota sijoittuvat aikoihin, jolloin Cortex oli vasta mutatoinut Crashin ja Cocon, eivätkä nämä olleet vielä kääntyneet häntä vastaan. Takaumatasojen palkintoina ovat takaumareliikit, joista tavallisen saa pääsemällä tason loppuun, kultaisen keräämällä 90 % laatikoista, ja platinanvärisen keräämällä kaikki laatikot. Kerättyään kaikki tason jalokivet, pelaaja pääsee pelaamaan tasoa uudessa pelitilassa nimeltä N. Verted. Tässä pelitilassa pelaaja voi suorittaa tason niin, että hänen on selvitettävä sijainneiltaan alkuperäisen tason peilikuvaksi asettuneista sekä väreiltään, sävyltään, nopeudeltaan ja ääniefekteiltään muuttuneista elementeistä. Lisäksi siinä kerätään wumpa-hedelmien sijasta viinirypäleitä muistuttavia bumpa-marjoja. Tämän pelimuodon versioilla tasoista on omat erilliset jalokivensä, jotka kerätään samalla tavalla kuin normaalitilassa, mutta piilotetun jalokiven sijaintia on muutettu.

### Moninpeli

Pelissä on myös kaksi tapaa pelata moninpeliä. Pelaaja voi pelata tasoissa tietynlaisia haasteita enintään kolmea muuta pelaajia vastaan Bandicoot Battle -tilassa tai muut pelaajat voivat tulla auttamaan tasojen suorittamisessa Pass N. Play -tilassa. Moninpelihaasteita Bandicoot Battlessä ovat muun muassa Checkpoint Race, jossa kilpaillaan kuka pääsee tason tarkastuspisteille ennen muita pelaajia, voittajan ollessa se, joka pääsi useimmille tarkistuspisteille ennen muita, sekä Crate Combo, jossa on rikottava mahdollisimman monta laatikkoa, ja seuraavan laatikon rikkominen mahdollisimman nopeasti kasvattaa pistekerrointa, joka voi olla enintään 32. Moninpelitiloja on mahdollista pelata Crashin ja Cocon lisäksi Fake Crashillä ja Fake Cocolla.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Tohtori Neo Cortex, tohtori Nefarious Tropy ja Uka Uka ovat vankeina Maan esihistoriassa, jonne N. Tropyn rakentama aikakone oli tuhoutuessaan heidät lähettänyt. Lopulta Uka Uka onnistuu avaamaan kvanttirepeämän, jonka kautta Cortex ja N. Tropy pakenevat. He jättävät heikentyneen Uka Ukan jälkeen ja N. Tropy rakentaa repeämägeneraattorin, jonka avulla he avaavat lisää kvanttirepeämiä valloittaakseen tällä kertaa pelkän Maan sijasta koko multiversumin. He värväävät avukseen jälleen tohtori N. Ginin ja tohtori Nitrus Brion varmistamaan, etteivät heidän vihollisensa estä heitä.

N. Sanity -saarella Aku Aku aistii suuren voiman heräämisen ja vaatii Crash Bandicootin menemään saaren huipulla sijaitsevaan temppeliin. Crash löytää temppelistä Lani-Lolin, faasin naamion, joka on yksi multiversumin tasapainoa suojelevista kvanttinaamioista. Crashin palattua Aku Akun ja siskonsa Coco Bandicootin luokse, Lani-Loli huomaa saarelle ilmestyneen kvanttirepeämän ja kertoo, että kvanttirepeämien on sulkemiseksi heidän on löydettävä myös muut kolme kvanttinaamiota.

He suuntaavat ensin radioaktiiviseen autiomaahan vuoteen 2084 etsimään Akanoa, pimeän aineen naamiota. N. Gin oli löytänyt Akanon ensin ja käytti tätä voimanlähteenä uudessa mechassaan nimeltä W.O.M.P. (*Weapon of Mass Percussion*). Crash ja Coco saavat N. Ginin voitettua, mutta Akano päätyy vahingossa kvanttirepeämän kautta toiseen ulottuvuuteen. Crash, Coco ja Lani-Loli seuraavat häntä mutanttimerirosvojen asuttamaan Salty Wharfiin, vuoteen 1717. Siellä he kohtaavat vaihtoehtoisen ulottuvuuden version Tawnasta, Crashin entisestä tyttöystävästä, joka oli omassa ulottuvuudessaan sankari Crashin sijasta. Tawna työskentelee mieluiten yksin, mutta auttaa Crashia ja Cocoa salaa etäältä. Crash, Coco ja Lani-Loli voittavat vesihirviön nimeltä Louise ja löytävät Akanon.

Koska kvanttinaamiot eivät N. Tropyn repeämägeneraattorin toiminnan vuoksi pysty avaamaan omia kvanttirepeämiä, Crash, Coco, Lani-Loli ja Akano joutuvat kiertämään muiden ulottuvuuksien kautta, seuraavana etappinaan Aasiassa sijaitseva Tranquility Falls, vuonna 1402. Voitettuaan siellä taistelussa N. Brion, he pääsevät nykypäivään suolle nimeltä Mosquito Marsh, josta he löytävät Kupuna-Wan, ajan naamion. Lisäksi Cortexin palveluksesta eronnut Dingodile oli perustanut sinne oman ravintolan Dingo’s Diner. Kilpailevan ravintolan, Papa Batfieldin, työntekijät kuitenkin räjäyttävät Dingo’s Dinerin ja Dingodile putoaa alleen ilmestyneeseen kvanttirepeämään, yrittäen tämän jälkeen löytää useiden eri ulottuvuuksien halki tietään takaisin kotiin.

Seuraavaksi Crash ja Coco suuntaavat lumen ja jään peittämään "11. ulottuvuuteen", vuoteen 1954, ja kohtaavat siellä taistelussa itse Cortexin. Cortexin häviön jälkeen, N. Tropy kääntyy häntä vastaan ja kertoo aikovansa pelkän multiversumin valloittamisen sijasta palata ajassa taaksepäin muuttaakseen sen historian täysin mieleisekseen. Cortex päättää liittoutua Crashin ja Cocon kanssa, seuraten heitä ajassa 88 miljoonaa vuotta taaksepäin Eggipus-ulottuvuuteen, josta he löytävät Ika-Ikan, painovoiman naamion.

Löydettyään kaikki neljä kvanttinaamiota, Crash, Coco ja Cortex tapaavat Dingodilen ja Tawnan, ja saapuvat planeetta Bermugulan kiertoradalle missä N. Tropyn avaruusasema sijaitsi. Hän oli saanut uusiksi liittolaisikseen Tawnan ulottuvuudesta tulleen naispuolisen N. Tropyn, joka oli tappanut oman ulottuvuutensa Crashin ja Cocon, sekä Nitros Oxiden ja muut gasmoxialaiset avaruusolennot. Kun sankarit saapuvat avaruusasemalle, N. Tropyt ensin lähettävät Crashin ja Cocon kauas pois. Mutta kvanttinaamioiden opastettua heidät energialinjan ja lukuisten kvanttirepeämien kautta takaisin, sankarit kohtaavat molemmat N. Tropyt suorassa taistelussa ja voittavat. Dingodilen paiskattua N. Tropyt kvanttirepeämään, kvanttinaamiot tuhoavat repeämägeneraattorin, mutta haluavat levätä ja kerätä voimiaan ennen kuin voivat palauttaa sankarit kotiulottuvuuksiinsa. He ehdottavat voiton juhlimista Neon Cityssä, Sn@xx-ulottuvuudessa, vuonna 3023.

Mutta Sn@xx-ulottuvuudessa Cortex keksii uuden suunnitelman Crashin tuhoamiseksi. Hän pakottaa Kupuna-Wan lähettämään hänet entiseen linnaansa vuoteen 1996, jossa Cortex aikoinaan yritti tehdä Crashista mutanttiarmeijansa kenraalia Cortex Vortexilla. Menneisyyden Cortex ei usko nykypäivän Cortexin varoituksia, jolloin nykypäivän Cortex vangitsee menneisyyden itsensä ja orjuuttaa kvanttinaamiot käydäkseen uuden taistelun Crashia ja Cocoa vastaan. Nykypäivän Cortexin hävittyä, menneisyyden Cortex palaa valmistelemaan Vortexin käyttöä menneisyyden Crashin, mutta nykyhetken Crash rikkoo vahingossa yhden Vortexin diodeista, minkä johdosta koe epäonnistuu ja nykyhetken Crash tulee varmistaneeksi syntytarinansa pysymisen ennallaan. Kvanttinaamiot lähettävät nykypäivän Cortexin pimeyteen maailmankaikkeuden laitamille, jossa Cortex päättääkin nauttia rauhasta ja hiljaisuudesta. Dingodile avaa Dingo’s Dinerin uudelleen, kun taas Crash, Coco, Tawna, Aku Aku ja kvanttinaamiot juhlivat voittoaan N. Sanity -saarella pelaamalla videopelejä. Jos pelaaja suorittaa pelin 100-prosenttisesti, Crash kertoo mitä pelin hahmoille tapahtui jälkeenpäin. Jos pelaaja suorittaa pelin 106-prosenttisesti, Cortexin rentoutuminen maailmankaikkeuden laitamilla keskeytyy, kun täysiin voimiinsa palannut Uka Uka ilmestyy nauraen hänen luokseen.

**Juonipaljastukset päättyvät tähän.**

Ääninäyttelijät
---------------

|  |  |  |
| --- | --- | --- |
|  Scott Whyte  | … |  Crash Bandicoot
  |
|  Eden Riegel  | … |  Coco Bandicoot, Fake Coco
  |
|  Greg Eagles  | … |  Aku Aku
  |
|  Richard Horvitz  | … |  Lani-Loli
  |
|  Ursula Taherian  | … |  Tawna
  |
|  Fred Tatasciore  | … |  Dingodile, Akano, Ika-Ika (iloinen)
  |
|  Lex Lang  | … |  Tri. Neo Cortex
  |
|  Corey Burton  | … |  Tri. N. Gin, Nitros Oxide
  |
|  Roger Craig Smith  | … |  Tri. Nitrus Brio, mainosääni
  |
|  JP Karliak  | … |  Tri. Nefarious Tropy
  |
|  Sarah Tancer  | … |  naispuolinen Tri. Nefarious Tropy
  |
|  Cherise Boothe  | … |  Kupuna-Wa
  |
|  Zeno Robinson  | … |  Ika-Ika (masentunut)
  |
|  ?  | … |  Uka Uka
  |
|  Misty Lee  | … |  Polar
  |
|  Andrew Morgado  | … |  Fake Crash
  |
|  Chris Fries  | … |  sivuäänet
  |
|  Edward Bosco  | … |  sivuäänet
  |
|  Jon Lipow  | … |  sivuäänet
  |
|  Jon Olson  | … |  sivuäänet
  |
|  Keith Silverstein  | … |  sivuäänet
  |
|  Salli Saffioti  | … |  sivuäänet
  |
|  Yuri Lowenthal  | … |  sivuäänet
  |

Huomioita
---------

1. ↑  Beenox oli mukana tukikehittäjänä.
2. ↑  Kuvailtu videopelissä *Crash Bandicoot 3: Warped* (1998).
3. ↑  Kuvailtu videopelissä *Crash Bandicoot* (1996).

Lähteet
-------

1. ↑  Beenox: Congratulations to @ToysForBob for announcing Crash Bandicoot 4: It’s About Time, happy to be part of the supporting team! *Twitter*.  22.6.2020. Viitattu 14.8.2020. (englanniksi)
2. ↑  Benanav, Mandy: So uh, you might have figured this out by now but... I'm writing the new Crash Bandicoot. I loved these games as a kid so I guess all I can say is: whoa! 🙀🙀🙀 *Twitter*.  22.6.2020. Viitattu 21.9.2020. (englanniksi)
3. ↑  Gardner, Matt: ‘Call Of Duty’ And ‘Grand Theft Auto’ Composer Confirmed For ‘Crash Bandicoot 4’ Score Forbes. Viitattu 9.9.2020. (englanniksi)
4. ↑  Crash Bandicoot™ 4: It’s About Time PlayStation Store. Viitattu 28.6.2020. (englanniksi)
5. ↑  Dornbush, Joanthon: *Crash Bandicoot 4: It's About Time* First Gameplay, Details Revealed *IGN*. Viitattu 23.6.2020. (englanniksi)
6. ↑  Grixti, Shannon: We Spoke To The *Crash 4* Developers About Crash's New Look *Press Start*.  22.6.2020. Viitattu 23.6.2020. (englanniksi)
7. ↑  Crash Bandicoot Makes His Way Four-Ward to Next-Gen Consoles, Switch, and PC in 2021! *BusinessWire*.  9.2.2021. Viitattu 9.2.2021. (englanniksi)
8. ↑  Minotti, Mike: Crash Bandicoot 4: It’s About Time hands-on — Time to get excited *VentureBeat*.  24.7.2020. Viitattu 7.8.2020. (englanniksi)
9. ↑  Hollis, Daniel: Just N.Time for Fall – Crash Bandicoot™ 4: It’s About Time *NME*.  30.6.2020. Viitattu 16.8.2020. (englanniksi)
10. 1 2 3  Crash Bandicoot 4: It's About Time officially announced with debut trailer *Eurogamer*.  Arkistoitu 23.6.2020. Viitattu 28.6.2020. (englanniksi)
11. ↑  Mattone, James: ‘Crash Bandicoot 4: It’s About Time’ Confirmed: Here’s The Release Date, Trailer And More *Activision Games Blog*.  22.6.2020. Viitattu 14.9.2020. (englanniksi)
12. ↑  Mattone, James: Crash Bandicoot™ 4: It’s About Time – A Hands-On Look at the Game *Activision Games Blog*.  24.7.2020. Viitattu 14.9.2020. (englanniksi)
13. 1 2 3  Reiner, Andrew: An Exclusive Look At Crash Bandicoot 4: It's About Time *Game Informer*.  11.9.2020. Viitattu 12.9.2020. (englanniksi)
14. 1 2 3  Dornbush, Jonathon: Crash Bandicoot 4: N. Verted Mode, New Playable Character Announced *IGN*.  6.8.2020. Viitattu 7.8.2020. (englanniksi)
15. 1 2  Nadelberg, Josh: Tawna Gameplay revealed for Crash Bandicoot 4: It’s About Time *PlayStation Blog*.  8.9.2020. Viitattu 8.9.2020. (englanniksi)
16. ↑  Jennings, Collier: Crash Bandicoot 4: It's About Time Features Secret Levels Called Flashback Tapes *CBR.com*.  28.8.2020. Viitattu 28.8.2020. (englanniksi)
17. ↑  Dornbush, Jonathon: Crash Bandicoot 4: Multiplayer Modes Announced *IGN*.  24.9.2020. Viitattu 28.9.2020. (englanniksi)

Aiheesta muualla
----------------

* *Crash Bandicoot 4: It’s About Time* Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Crash Bandicoot |
| --- |
|  |
| Pääsarja | 
* *Crash Bandicoot*
* *2: Cortex Strikes Back*
* *3: Warped*
* *The Wrath of Cortex*
* *Twinsanity*
* *Crash of the Titans*
* *Mind over Mutant*
* *N. Sane Trilogy*
* *4: It’s About Time*

 |
|  |
| Spin-offit | 

|  |  |
| --- | --- |
| Ajopelit | 
* *Team Racing*
* *Nitro Kart*
* *Tag Team Racing*
* *Team Racing Nitro-Fueled*

 |
|  |
| Partypelit | 
* *Bash*
* *Boom Bang!*
* *Team Rumble*

 |
|  |
| Käsikonsolipelit | 
* *XS*
* *2: N-Tranced*
* *Purple: Ripto's Rampage*

 |
|  |
| Mobiiliipelit | 
* *Crash Nitro Kart 3D*
* *Crash Nitro Kart 2*
* *On the Run!*

 |

 |
|  |
| Muut | *Skylanders: Imaginators* |
|  |
| Hahmot | 
* Crash Bandicoot
* Coco Bandicoot
* Aku Aku
* Tohtori Neo Cortex
* Tri. N. Gin

 |

 |